筍  其二
作者：陳普
朝代：宋

paragraphs: 造化運可見，渾天何用儀。
日月轉兩轂，陰陽分四時。
化育出萬形，加之成氣姿。
倚筇看生意，莫測其神奇。
和風隨土至，膏雨著物肥。
千紅咸競晨，萬玉亦乘機。
深深起蟄龍，一一破伏龜。
險不畏臲卼，難不避石藜。
啟荆披瓦礫，撐屋觸藩籬。
頭頭出兕角，身身水犀皮。
大方欺小弱，尖先後止遲。
不知水先頰，遊客戴鴟夷。
六經無此物，昉見韓奕詩。
韓侯富貴人，何况貧儒饑。
詠形兼咀味，東坡韓退之。
長鑱君莫訝，容我踏朝曦。
內戒擣虀婦，外徵老圃師。
留先鳳凰止，勿積蜜蜂脾。
味既不可極，斑亦勿再窺。
待爾林下友，一洗胸中癡。
清風翠陰動，羽扇日接籬。
此時林下客，何以并其兒。
作未爭長日，滕高陵薛低。
一旦並夷齊，兄弟無相疑。
庭前聳矛戟，栖鴉猶不知。
斜陽遶三匝，疑事不能歸。
豈徒固吾圉，且不染塵泥。
此兒真世寶，何必他謀惟。
古來貴高上，盛德惡澆漓。
寧令烹不鳴，勿殺全德雞。
莫言一林竹，此路終不迷。
何必趨青瑣，亦勝對紫薇。
携琴對此君，三嘆鍾期希。